***Отговор на въпрос от Борислав Гуцанов – народен представител от ПГ на „БСП за България“ относно отдаване под наем на 17,5% от язовир „Горни Дъбник“, публична държавна собственост по смисъла на чл. 13 от Закона за водите, стопанисван от „Напоителни системи“ ЕАД – клон „Среден Дунав“ – гр. Плевен***

**УВАЖАЕМИ ГОСПОДИН ПРЕДСЕДАТЕЛ,**

**ДАМИ И ГОСПОДА НАРОДНИ ПРЕДСТАВИТЕЛИ,**

**УВАЖАЕМИ ГОСПОДИН ГУЦАНОВ,**

* **На 05.02.2021 г. е сключен договор за наем между „Напоителни системи“ ЕАД и „КОМЕРС НОВИ ПАЗАР“ ЕООД за отдаване под наем** на 17,5% от язовир „Горни Дъбник“, представляващи осем обособени части – земи от заливаемата част на язовира, които са обработваеми, за срок на действие **от 3 години.** Договорът е сключен след тръжна процедура по реда на Приложение № 1 към чл. 29, ал. 2, във връзка с чл. 29, ал. 3-5 от Правилника за прилагане на Закона за публичните предприятия, проведена на основание решение на Съвета на директорите на „Напоителни системи“ ЕАД от 22.12.2020 г.
* **На 03.05.2022 г. със заповед на изпълнителния директор на**

**дружеството е прекратен договора за наем**, въпреки, че не са установени нарушения от страна на наемателя на договорените условия и независимо, че договорената цена е била платена авансово.

* **След прекратяване на договора**, с решение на Съвета на директорите на дружеството по Протокол № 12 от 14.06.2022 г., **е открита нова процедура за отдаване под наем** на същите поземлени имоти. За наемател е бил избран „АГРОГРЕЙН БЪЛГАРИЯ“ ООД и впоследствие е бил сключен договор от 19.07.2022 г., със срок от 3 години, **който не е породил действие**.
* **На 30.08.2022 г. е издадена заповед на изпълнителния директор за отмяна на заповедта от 03.05.2022 г.**, поради нарушение на Закона за задълженията и договорите. В изпълнение на решение на Съвета на директорите по Протокол № 43 от 11.10.2022 г., цялата преписка е изпратена на Министерството на земеделието за произнасяне по компетентност. **Становището на министерството е, че валиден е договорът с „КОМЕРС НОВИ ПАЗАР“ ЕООД.**
* Причината „Напоителни системи“ ЕАД, като наемодател, да не предаде имота на „АГРОГРЕЙН БЪЛГАРИЯ“ ООД, е, че търгът е проведен неправомерно, в нарушение на чл. 19 от Правилника за прилагане на Закона за държавната собственост
* **Имотите до месец октомври 2022 г. не са били освободени от „КОМЕРС НОВИ ПАЗАР“ ЕООД,** тъй като дружеството е платило авансово целия наем за годината.
* **Към настоящия момент, наемател на 17,5% от язовир „Горни Дъбник“ е „КОМЕРС НОВИ ПАЗАР“ ЕООД.**

**БЛАГОДАРЯ ЗА ВНИМАНИЕТО**